**ԱՆԻ ՀԱՄԱՅՆՔԻ ՂԵԿԱՎԱՐ ԱՐՄԱՆ ՍԱՐԻԲԵԿՅԱՆԻ ՇՆՈՐՀԱՎՈՐԱԿԱՆ ՈՒՂԵՐՁԸ ՎԵՐՋԻՆ ԴԱՍԻ ԱՌԻԹՈՎ**

Անի համայնքի սիրելի՛ շրջանավարտներ,

շնորհավորում եմ բոլորիդ Վերջին դասի ու Վերջին զանգի առիթով։

Դպրոցական կյանքն անգնահատելի հարստություն է, որը տարիներ հետո ավելի թանկ ու քաղցր է դառնում:

Այսօր դուք ավարտում եք դպրոցը: Ձեր աչքերում հուզմունք ու ոգևորություն կա, անհամբերություն և առաջ շարժվելու վճռականություն: Այս պահին ձեզ թվում է, թե ազատությունն անչափելի է, իսկ տրված հնարավորությունները՝ անսահման: Բայց, միևնույն ժամանակ, բոլորդ քաջ գիտակցում եք, որ շարունակում եք քայլել կյանքի ճանապարհով, որտեղ ձեզ սպասում են բազմաթիվ մարտահրավերներ, փորձություններ եւ հնարավորություններ: Դպրոցն այդ ճանապարհի կարևորագույն հանգրվաններից մեկն էր:

Կյանքի այս հիշարժան հատվածը դուք անցել եք ինքնահաստատվելով ու սովորելով, սիրելով ու երազելով, աչքի առաջ ունենալով ձեր վաղվա օրը, վաղվա աշխատանքը, վաղվա ընտանիքը, համայնքն ու հայրենիքը: Այսօր դուք հասել եք կյանքի այն շրջափուլին, որտեղից ավելի գործնական պետք է մասնակցեք ապագայի կերտմանը՝ սովորելով, ստեղծելով, աշխատելով:

Սիրելի՛ անեցի շրջանավարտներ,

այսօր հնչող զանգն ազդարարում է նոր մեկնարկ ու սկիզբ: Վստահ եղեք՝ ձեր մտքի և հոգու թռիչքը կարո՛ղ եք վերածել նյութեղեն ու հոգևոր հզոր արժեքների, որոնք կծառայեն մեր համայնքին, հայրենիքին, ժողովրդին։Կրկին շնորհավորում եմ ու մաղթում ձեզ առողջություն, անսահման հաջողություն, սեր ու երջանկություն:

Բարի՛ երթ բոլորիդ: